<classify> VIGOGO sita wa Kampuni ya Vodacom Tanzania PLC, akiwemo Mkurugenzi wa kampuni hiyo, Hisham Hend wamefi kishwa katika Mahakama ya Hakimu Mkazi Kisutu wakikabiliwa na mashitaka ya kuisababishia serikali hasara ya Sh bilioni 5.8.Mbali na Hend ambaye ni raia wa Misri, washitakiwa wengine ni Mkuu wa Kitengo cha Mapato wa Vodacom PLC, Joseph Nderitu ambaye ni raia wa Kenya, Mkurugenzi wa Sheria wa kampuni hiyo, Olaf Mumburi Mkazi wa Victoria Kinondoni. Wengine ni Mkuu wa Kitengo cha Mauzo wa kampuni hiyo, Joseph Muhere, Meneja wa Uhasibu, Ibrahim Bonzo na Kampuni ya Vodacom iliyopo Ursino Estate barabara ya Bagamoyo.Hata hivyo, washitakiwa hao waliunganishwa na washitakiwa wengine ambao ni Mtaalamu wa Teknolojia ya Habari ambaye ni raia wa Kenya, Brian Lusiola, Meneja Uendeshaji wa Biashara wa Kampuni ya Inventure Mob Tz Ltd, Ahmed Ngassa na Kampuni ya Inventure Mobile Tanzania Limited TA Tala Tanzania ambao wanakabiliwa na mashitaka ya kuisababishia Mamlaka ya Mawasiliano Tanzania TCRA, hasara ya Sh milioni 642.2.Akisoma mashitaka hayo jana mbele ya Hakimu Mkazi Mkuu, Huruma Shaidi, Wakili wa Serikali, Jacqueline Nyantori alidai katika mashitaka ya kwanza kuwa, Hendi, Nderitu, Mumburi, Muhere na Onzo kati ya Januari Mosi, 2018 and Machi 11, mwaka huu katika maeneo ya jiji la Dar es Salaam, kinyume na sheria waliongoza genge la uhalifu na kuisababishia serikali kupitia TCRA, hasara ya Sh bilioni 5.8. Alidai katika mashitaka ya pili yanayowakabili, Lusiola, Ngassa na Kampuni ya Tala, kuwa kati ya Januari Mosi na Desemba 31 mwaka jana maeneo ya jengo la Tanzania Park lililopo Kinondoni jijini Dar es Salaam, kinyume na sheria waliingiza vifaa vya kieletroniki bila kuwa na leseni cha TCRA.Pia alidai kuwa mwaka jana katika maeneo ya Tanzania Park Building lililopo Kinondoni jijini Dar es Salaam, Lusiola, Ngassa na Kampuni ya Tala walisimika na kutengeneza vifaa vya kieletroniki vya mawasiliano bila kuwa na leseni inayotolewa na TCRA. Nyantori alidai kuwa washitakiwa hao kati ya Aprili 17, mwaka jana na Machi 11, mwaka huu maeneo hayo, waliendesha mitambo hiyo ya simu za kimataifa waliyoipokea na kuisambaza bila kuwa na leseni hiyo. Katika mashitaka ya tano, inadaiwa kutoka Aprili 17, mwaka jana na Machi 11, mwaka huu maeneo hayo, walikwepa kodi ya kupokea na kusambaza huduma ya upokeaji wa simu za kimataifa kwa kusambaza mawasiliano kwa kutumia mfumo huo.Washitakiwa hao pia wanadaiwa kutoka Aprili 17, mwaka jana na Machi 11, mwaka huu maeneo hayo ya Tanzania Park Building lililopo Kinondoni jijini Dar es Salaam, kinyume na sheria walitumia vifaa vya mawasiliano kuunganisha huduma ya kielektroniki ya mawasiliano kwa lengo la kupokea na kusambaza mfumo wa mawasiliano bila kupata kibali cha TCRA.Inadaiwa katika tarehe hizo, maeneo ya Tanzanite Park Building Kinondoni, Ngassa, Lusiola na Kampuni ya Tala, walitumia namba 813 za Vodacom ambazo ni namba maalumu bila kupewa na TCRA. Ngassa, Lusiola na Tala, inadaiwa kati ya tarehe hizo, kwa pamoja na kinyume na sheria waliisababishia TCRA hasara ya Sh Milioni 642.2. Katika mashitaka ya tisa, Wakili Wankyo Simon alidai kuwa Hendi, Nderitu, Mumburi, Muhere, Bonzo na Kampuni ya Vodacom, kati ya Aprili 17, mwaka jana na Machi 11, mwaka huu maeneo ya jengo la Vodacom, lililopo Ursino Estate barabara ya Bagamoyo, Dar es Salaam, waliwaruhusu Ngassa, Lusiola na Tala kutumia namba 813 za Vodacom bila kuzipata kutoka TCRA.Pia Simon alidai washitakiwa hao kutoka Vodaom katika tarehe hizo, kwa pamoja waliisababishia serikali na TCRA hasara ya Sh 5,250,237,000. Washitakiwa hao hawakutakiwa kujibu chochote kwa sababu kesi hizo za uhujumu uchumi mahakama hiyo haina mamlaka ya kusikiliza. Wakili Simon alidai kuwa upelelezi wa kesi hiyo haujakamilika hivyo wanaomba mahakama ipange tarehe nyingine kwa ajili ya kutajwa na kuangalia kama upelelezi umefikia wapi. Hakimu Shaidi alisema kuwa mahakama hiyo haiwezi kutoa dhamana kwa sababu haina mamlaka hiyo isipokuwa kama wataomba Mahakama Kuu.Akizungumzia kesi hiyo, Mkurugenzi wa Mashitaka nchini DPP, Biswalo Mganga alisema kuwa wakurugenzi hao wa Vodacom wameunganishwa katika kesi hiyo kwa sababu ndio wameongoza genge la uhalifu kwa kusaidia kuingizwa kwa mitambo ambayo haikupata kibali na kusababisha hasara. Mganga alisema Kampuni hiyo ya Tala, ofisi zake zipo nchini Kenya na kwamba wakurugenzi wake wapo nchini Marekani hivyo imesababisha hasara kwa serikali kwa kuendesha shughuli zao na kuingiza mitambo bila leseni.Mwanasheria kutoka TCRA, Johannes Kalungula alisema kuwa Kampuni ya Vodacom imefanya ulaghai kwenye mawasiliano kwa kugawa namba au masafa ambayo TCRA pekee ndio wanafanya hivyo. Alisema kampuni inayocheza na masafa hayo, mitambo yao iko imara na inawamulika hivyo hawatajali watawachukulia hatua kwa sababu wanakaribisha wawekezaji, lakini wanapaswa kufuata taratibu za nchi.  <topic>: KITAIFA 